Qashqadaryo SSB tadbirda raqsga tushayotgan qiz hushidan ketib vafot etgani yuzasidan qo'shimcha ma'lumot berdi

Qashqadaryoda bayram tadbirida raqsga tushayotgan qiz hushidan ketib, vafot etgani xabar qilingandi. Viloyat Sog'liqni saqlash boshqarmasi holat yuzasidan qo'shimcha ma'lumot berdi.
Ta'kidlanishicha, videoda aks etgan holat Mirishkor tumani Yuksalish mahallasida joylashgan 33-o'rta maktabi stadionida 19 mart kuni Navro'z bayramiga bag'ishlangan tadbirda ro'y bergan. Sahna ko'rinishida ishtirok etayotgan, 2005 yilda tug'ilgan 10-sinf o'quvchisi (qiz bola) hushini yo'qotib, yerga yiqilgan.
Chandirdagi tez tibbiy yordam shoxobchasida soat 10:55 da bu haqdagi chaqiriq qayd etilgan. Tez tibbiy yordam brigadasi soat 10:59 da, ya'ni 4 daqiqada maktab stadioniga yetib borgan (maktab bilan shoxobcha orasidagi masofa o'rtacha 300–400 metrni tashkil etadi). Bu vaqtda bemor vafot etgan. Tez tibbiy yordam brigadasi xodimlari tomonidan bemorda biologik o'lim qayd etilgan.

Tez tibbiy yordam brigadasi kelguniga qadar o'lim yuz bergani sababli brigada xodimlari tomonidan jasad tadbirda ishtirok etayotgan ichki ishlar inspektori nazoratida qoldirilgan.
Ma'lumot uchun, u bolaligidan tutqanoq (epilepsiya) kasalligi bilan kasallanib kelgan.